Дамян Дамянов
И вървим ние с теб…

chitanka.info

И вървим ние с теб — два обречени двойника —

две тела, две души в туй човешко кълбо.

И в човешката степ търсим двата разковника,

двете сладки лъжи с едно име „любов“.

Търся своя си аз, и ти — своя. Но другаде.

Всред въртопа лица, във кълбото слова.

А пък те са си в нас, може би нейде тука са,

в двете наши сърца. Но не знаем това.

Че мечтата, уви, все мечта си е винаги.

Като сянка лежи все на пътя ни тя.

Все към нея вървим, а тя — все недостигната.

И кога доближим — о, каква ти мечта:

просто образ нелеп, двоен образ в лъжовния

свят, във който грешим, търсим правди.

Кълбо,

из което със теб ний вървим, двама двойника,

две тела, две души на едната Любов…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.